Svečano obilježavanje 26. obljetnice Hrvatske ratne mornarice (HRM) Oružanih snaga RH (OS RH) počelo je u ponedjeljak u Splitu imenovanjem vojarne „Lora“ imenom prvog zapovjednika HRM-a OS RH admirala flote Svete Letice – Barbe.



Zatim su u zgradi zapovjedništva imenovane i tri dvorane, imenima zapovjednika mornarice admirala Vida Stipetića i zapovjednika Flote HRM-a OS RH komodora Franka Perkovića te imenom prvoga poginulog pripadnika HRM-a OS RH kapetana korvete Josipa Vranića.



Tom prigodom potpredsjednik Vlade i ministar obrane Damir Krstičević je naglasio kako "nastavljamo sa simboličnim iskazivanjem zahvalnosti i počasti našim herojima koji su ostavili neizbrisiv trag u Domovinskom ratu te da pobjednička Hrvatska vojska ima temelj u Domovinskom ratu, a hrvatski branitelji su temelj moderne Hrvatske i "zato želimo da cijela Hrvatska vojska bude prožeta simbolima Domovinskog rata".



“Danas nastavljamo sa simboličnim iskazivanjem zahvalnosti i počasti našim herojima koji su ostavili neizbrisiv trag u Domovinskom ratu. Od danas, vojarna u Splitu nosi ime njezinog prvog zapovjednika, admirala Svete Letice - Barbe. To je simbolična zahvala i spomen na značaj naših branitelja, suboraca kojima dugujemo slobodu naše domovine”, rekao je ministar u prigodi otkrivanja ploče na ulazu u vojarnu.



Imenovanju vojarne i dvorane HRM-a OS RH nazočili su i načelnik Glavnog stožera OS RH general zbora Mirko Šundov, državni tajnik u MORH-u Zdravko Jakop, zamjenik načelnika GS OS RH general pukovnik Drago Matanović, direktor GS OS RH kontraadmiral Robert Hranj, zapovjednik HRM-a OS RH kontraadmiral Predrag Stipanović, vojni ordinarij mons. Jure Bogdan, posebni savjetnici ministra Božo Kožul i Ivica Ušljebrka, članovi obitelji te pripadnici HRM-a OS RH, izvijestio je MORH.



Na gradskom groblju Lovrinac ispred spomen obilježja hrvatskim braniteljima poginulima u Domovinskom ratu položeni su vijenci i upaljene svijeće.



Središnja svečanost obilježavanja Dana Hrvatske ratne mornarice (HRM) i 26. obljetnice njezinog osnutka počela je na Branimirovoj obali u 11 sati, a predviđeno je prigodno obraćanje predsjednice Republike i vrhovne zapovjednice Oružanih snaga Republike Hrvatske Kolinde Grabar Kitarović.